
към проект на Наредба за изменение и допълнение (НИД) на Наредба № 7 от 21.10.2003 г. за норми за допустими емисии на летливи органични съединения, изпускани в околната среда, главно в атмосферния въздух в резултат на употребата на разтворители в определени инсталации (Наредба №7)

Проектът на НИД на Наредба №7 е изготвен на основание §5 от Преходните и заключителни разпоредби и чл. 9, ал. 1 от Закона за чистотата на атмосферния въздух (ЗЧАВ). Съгласно цитираните разпоредби, министърът на околната среда и водите съвместно със съответните заинтересувани министри (министър на икономиката, инвестициите и индустрията, министър на регионалното развитие и благоустройството и министър на здравеопазването) издава наредби, с които утвърждава норми за емисии на вредни вещества (замърсители), изпускани в атмосферата от обекти и дейности с неподвижни източници на емисии. 

I. Причини, които налагат приемането на нормативния акт:
С Наредба №7 се транспонират изискванията на Глава V и Приложениe VII от Директива 2010/75/ЕС на Европейския парламент и на Съвета от 24 ноември 2010 година относно емисиите от промишлеността. 
На 15.07.2024г. в Официален вестник на Европейския съюз (серия L) е публикувана Директива (ЕС) 2024/1785, която влиза в сила двадесет дни от нейното публикуване. Директива (ЕС) 2024/1785 е правен акт, приет от институциите на Европейския съюз, адресиран към държавите-членки, които трябва да приемат и публикуват в срок до 1 юли 2026г. подзаконовите и административните разпоредби, необходими за въвеждане на директивата в националните законодателства. Това поражда необходимостта да бъдат направени изменения и допълнения в Наредба №7. 
В предложения проект на НИД на Наредба №7 се транспонира текст на чл.1, т.37 от Директива (ЕС) 2024/1785 на Европейския парламент и на Съвета от 24 април 2024 година за изменение на Директива 2010/75/ЕС на Европейския парламент и на Съвета относно емисиите от промишлеността (комплексно предотвратяване и контрол на замърсяването) и на Директива 1999/31/ЕО на Съвета относно депонирането на отпадъци.
Съгласно действащия член 21, ал.2 от Наредба №7 за съществуваща инсталация, която претърпява съществена промяна или за пръв път попада в приложното поле на тази наредба след извършване на такава, претърпялата съществена промяна част се разглежда като нова инсталация или съответно като съществуваща инсталация, при условие че общите емисии на цялата инсталация не надвишават онези, които биха се получили, ако претърпялата съществена промяна част бъде разглеждана като нова инсталация.
Изменението на член 21, ал.2 от Наредба №7 ще отразява новия текст на чл.1, т.37 от Директива (ЕС) 2024/1785, като се отменя възможността съществуваща инсталация, която претърпява съществена промяна да продължава да се разглежда като съществуваща инсталация, при посоченото по-горе условие. 


II. Целите, които се поставят:
С проекта на НИД на Наредба №7 се цели транспониране на член 1, т.37 от Директива (ЕС) 2024/1785, с които се изменя Директива 2010/75/ЕС. 
С проекта на изменение и допълнение на Наредба №7, чл.21, ал.2 ще отразява новия текст, съгласно който за съществуваща инсталация, която претърпява съществена промяна, претърпялата съществена промяна част се разглежда единствено като нова инсталация.

III. Финансови и други средства, необходими за прилагането на НИД на Наредба № 7:
Предложеният проект на акт няма да доведе до пряко или косвено въздействие върху държавния бюджет.

IV. Очаквани резултати от прилагането на НИД на Наредба №7:
С приемането на проекта на НИД на Наредба №7 ще се осигури спазването на европейското законодателство. 
Член 21, ал.2 от Наредба №7 ще отразява новия текст на чл.1, т.37 от Директива (ЕС) 2024/1785, като се отменя възможността съществуваща инсталация, която претърпява съществена промяна, да продължава да се разглежда, като съществуваща инсталация, при определено условие. 

V. Анализ на съответствието с правото на Европейския съюз:
Проектът на Наредба за изменение и допълнение на Наредба №7 транспонира европейското право, поради което е изготвена на справка за съответствие му с Директива (ЕС) 2024/1785.
